**Predkladacia správa**

Ministerstvo financií Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov (ďalej len „návrh zákona“).

Návrh zákona bol vypracovaný na základe úlohy B.2. vyplývajúcej z uznesenia vlády Slovenskej republiky č. 447 z 13. septembra 2023.

Cieľom návrhu zákona je zakotviť právnu úpravu elektronického hlasovania do zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov. Inštitút elektronického hlasovania vlastníkov bytov a nebytových priestorov v bytových a nebytových domoch bol do právneho poriadku zavedený zákonom č. 115/2021 Z. z., ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov, ktorý nadobudol účinnosť 31. marca 2021.

Po odvolaní mimoriadnej situácie vyhlásenej v súvislosti so šírením nebezpečnej nákazlivej ľudskej choroby COVID-19, počas ktorej bolo vlastníkom bytov a nebytových priestorov umožnené hlasovať aj prostredníctvom elektronických prostriedkov, sa uvedené opatrenie uplatňuje najdlhšie do 31. decembra 2024 v súlade s nariadením vlády Slovenskej republiky č. 366/2023 Z. z., ktorým sa predlžuje uplatňovanie niektorých opatrení po odvolaní mimoriadnej situácie vyhlásenej v súvislosti so šírením nebezpečnej nákazlivej ľudskej choroby COVID-19. Bez prijatia novej právnej úpravy elektronického hlasovania táto možnosť pre vlastníkov bytov a nebytových priestorov zanikne.

Zavedenie právnej úpravy elektronického hlasovania do právneho poriadku ako stabilného prvku (inštitútu), ktorým vlastníci bytov alebo nebytových priestorov v dome môžu uplatňovať svoje hlasovacie právo v rámci rozhodovania o správe spoločného majetku sa javí ako vhodné a žiadúce aj z dôvodu jeho doterajšej aplikácie v praxi. Vzhľadom na to, že tento model zjednodušil rozhodovanie vlastníkov pri správe domov a sú naň pozitívne ohlasy, navrhuje sa zavedenie elektronického hlasovania aj pre mimopandemické obdobie.

Predbežná informácia k návrhu zákona č. PI/2024/46 bola zverejnená v informačnom systéme verejnej správy Slov-Lex od 27. februára 2024 do 1. marca 2024. K predbežnej informácii neboli uplatnené pripomienky zo strany verejnosti.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu. Návrh zákona sa predkladá na rokovanie Legislatívnej rady vlády Slovenskej republiky bez rozporov.